18.9.2017

**Ihmisoikeusvaltuuskunnan työpaja 1**

**Haavoittuvassa asemassa olevien turvapaikanhakijoiden oikeusavun toteutuminen**

**– kooste asiantuntijoiden havainnoista**

**HAAVOITTUVASSA ASEMASSA OLEVIEN TURVAPAIKANHAKIJOIDEN TUNNISTAMINEN**

*Heli Kumpula, Maahanmuuttovirasto (Migri)*

**Hakijoiden tunnistaminen**

Haavoittuvassa asemassa olevien turvapaikanhakijoiden tunnistaminen tapahtuu vastaanottokeskuksissa alkuinformaation ja terveystarkastusten yhteydessä sekä sosiaalityön kautta. Maahanmuuttoviraston vastaanottoyksikön arvion mukaan tunnistaminen vastaanottokeskuksissa on toiminut hyvin, tunnistaminen keskittyy terveydellisiin oireisiin, vointiin ja tuen tarpeeseen. Haavoittuvassa asemassa olevia turvapaikanhakijoita tunnistetaan myös turvapaikkapuhutteluissa. Käytössä on kahden puhuttelun malli. Ensimmäisessä puhuttelussa selvitetään, jos hakijalla on erityisprofiili. Hakija ohjataan eteenpäin toiseen puhutteluun haavoittuviin turvapaikanhakijoihin erikoistuneelle ylitarkastajalle, mikäli haavoittuvuus tunnistetaan. Vastaanottokeskuksissa tunnistetut haavoittuvassa asemassa olevat turvapaikanhakijat ohjataan suoraan haavoittuviin turvapaikanhakijoihin erikoistuneelle ylitarkastajalle. Maahanmuuttovirasto on sekä kouluttanut vastaanottokeskuksen työntekijöitä oikeudellisesta neuvonnasta, että ohjeistanut vastaanottokeskuksia oikeusavun piiriin ohjaamisesta. Tällä hetkellä Maahanmuuttovirasto työstää uutta ohjetta turvapaikanhakijoiden ohjaamisesta oikeusapuun vastaanottokeskusten käyttöön.

**Vastaanottokeskusten tunnistamiseen liittyvät haasteet Migrin vastaanottoyksikön mukaan:**

* Puuttuminen rajallista muissa kuin puhtaasti terveydenhuollon tapauksissa ja lastensuojelutapauksissa
* Resurssit rajalliset avun tarjoamiseen
* Tunnistaminen vaikeaa, jos asiakas ei asu vastaanottokeskuksessa
* Vastaanottokeskuksen ammattilaisten käsitys siitä, mitä haavoittuvuudella tarkoitetaan vastaanottolain kontekstissa vaihtelee aika paljon

**Tunnistaminen käytännössä ja Migrin turvapaikkayksikön haasteet**

Haavoittuvassa asemassa olevien turvapaikanhakijoiden tunnistamisessa on myös ollut haasteita. Maahanmuuttovirasto on havainnut seuraavat haasteet tunnistamisessa turvapaikkayksikössä:

* Lyhyet tapaamiset, joissa tunnistaminen ei aina helppoa
* Avun piiriin ohjaaminen haasteellista, jos hakija itse ei näe tarvetta
* Vaikka ohjattaisiin olemaan yhteydessä oikeusapuun tai oltaisiin sinne yhteydessä ei ole takeita siitä, että asiakas saa apua tai hänen asiaansa perehtyy pätevä avustaja
* Osa avustajista niin kiireisiä, että hakijoiden prosessi pitkittyy, kun puhuttelua ei saada varattua

**Keskustelussa nousi esiin**

Oikeudellisen neuvonnan tarve vastaanottokeskuksissa. Migri on laatinut ohjeen ja kouluttanut vastaanottokeskuksia oikeudellisen neuvonnan antamisesta. Oikeudellisen neuvonnan käytännön toteutuksesta ei ole Migrin puolelta varmaa tietoa.

**HAAVOITTUVASSA ASEMASSA OLEVIEN TURVAPAIKANHAKIJOIDEN AVUSTAMINEN- OIKEUSAPUTOIMISTON HAVAINTOJA**

*Aki Nykänen, julkinen oikeusavustaja, Kymenlaakson oikeusaputoimisto*

Kymenlaakson oikeusaputoimisto on käynyt vastaanottokeskuksissa tiedottamassa ja tapaamassa asiakkaita. Alustaja Nykänen on kiinnittänyt huomiota siihen, että oikeusavustajien joukossa on ollut ammattitaidottomia toimijoita. Nykänen jakoi havaintojaan kolmesta tapauksesta, joissa esille nousee oikeusapuasiat. Läpileikkaavana teemana tapaukset painottivat alkuvaiheen oikeusavun ja avustajan tärkeyttä. Hakijan uskottavuus kärsii, jos oikeat asiat eivät tule ajoissa esille turvapaikkapuhutteluissa.

Käytännöt haavoittuvassa asemassa olevien turvapaikanhakijoiden tunnistamiselle vaihtelevat paljon eri vastaanottokeskuksissa. Esimerkkinä tapaus, jossa asiakas on valistusvaiheessa ottanut yhteyttä julkiseen oikeusavustajaan. Migrin turvapaikkapuhuttelussa hakijalta kysyttiin vain yksityiskohtaisia kysymyksiä eikä laajemmin, kuten yleensä on tapana. Tästä johtuen haavoittuvaa asemaa ei tunnistettu. Hakija on kertonut valitusvaiheessa oikeusavustajalle, että hän on joutunut väkivaltaisen kohtelun uhriksi. Oikeusavustaja on ottanut yhteyttä vastaanottokeskuksen sairaanhoitajaan, mutta hakija ei saanut aikaa lääkärille. Perusteluna oli, että ellei asiakkaan voinnissa tule ilmi merkittävää huolta psyykkisestä sairaudesta, lääkärilaskua ei makseta. Seurauksena asiakas ei saanut lääkärintodistusta, joka oli tarpeellinen tunnistamista varten.

**OIKEUSAPU JA HAAVOITTUVASSA ASEMASSA OLEVAT TURVAPAIKANHAKIJAT**

*Kirsi Hytinantti,* *asianajaja, varatuomari, Asianajotoimisto Hytinantti*

**Tiedonkulku**

Suurimassa osassa vastaanottokeskuksia ei ole mitään neuvontaa tai tiedotusta turvapaikanhakijoillehakijoille. Tieto ei kulje ja hakijat eivät tule kuulluksi. Hakijoilla on vaihtelevasti tietoa oikeuksistaan ja velvollisuuksistaan. Havainnot jäävät tekemättä ja haavoittuva asema jää tunnistamatta.

**Oikeus oikeusavustajaan**

Tietoa useista hakijoista, joka eivät ole tavanneet lakimiestä. Hakijat kääntyvät julkisten oikeusavustajien puoleen ja ohjausta yksityiselle oikeusavustajalle tarjotaan harvoin. Ennen kielteistä päätöstä/valitusvaihetta hakija saattaa joutua maksamaan itse yksityisen oikeusavustajan palkkiot.

Kansainvälistä suojelua hakevien oikeusapua on rajattu siten, että turvapaikkapuhutteluun kuuluu avustajan läsnäolo vain, jos se on erityisen painavista syistä tarpeen. Hakijan haavoittuva asema arvioidaan kuitenkin usein vasta turvapaikkapuhuttelun aikana. Seuraukset ovat ongelmallisia yksityisille oikeusavustajille, jotka ovat oikeutettuja palkkioon vain, jos kriteeri erityisen painavista syistä täyttyy. Sen täyttymisen arvioinnin tekee kuitenkin vain oikeusaputoimisto ja vasta puhutteluavustamisen jälkeen, jos avustaja laskussaan osaa näyttää toteen painavan syyn ja esim. haavoittuvan aseman.

**Turvapaikkapuhuttelut & päätökset**

Hakijat odottavat turvapaikkapuhutteluja ja päätöksiä pitkään. Puhuttelut voivat kestää useita tunteja (6-20). Tiedossa on tapauksia, jossa haavoittuvassa asemassa olevat turvapaikanhakijat ovat ilman avustajaa puhutteluissa. Lisäksi tapauksia, joissa hakija odottanut päätöstä pitkään. Esimerkkinä tapaus, jossa haavoittuvassa asemassa olevalle turvapaikanhakijalle luvattu päätös kolme kuukautta puhuttelun (2016) jälkeen, mutta hakija odottaa edelleen (17.9.2017) päätöstä.

**Asiakohtainen palkkio**

Yksityisen avustajan enimmäispalkkio on muutettu kiinteäksi. Asiakohtainen palkkio on kiinteä työmäärästä riippumatta ja sitä on mahdollista alentaa, muttei korottaa. Enimmäispalkkio on käytössä vain kansainvälistä suojelua koskevissa asioissa ja se säädetään oikeusapulain 17 a §:ssä ja palkkioasetuksen 7 a §:ssä. Asiakohtainen palkkio on määritelty aiemmin maksettujen keskimääräisten palkkioiden perusteella. Asiakohtainen palkkio on myös määritelty sen ajankäytön perusteella, jota käytettiin turvapaikka-asian käsittelyyn ennen palkkiomuutosta. Tämä ei kuitenkaan vastaa sitä aikaa, jota oikeusavustaja nykytilassa tarvitsee. Käytännössä muutokset ovat johtaneet siihen, että asiamiehenä toimivalla lupalakimiehellä ja asianajajalla ei ole mahdollisuutta saada korvausta tosiasiasiallisesta tehdystä työstä. Palkkio ei ole riittävä esimerkiksi yksityisille oikeusavustajille, jotka eivät käytännössä enää lainkaan ole vastuussa prosessin alkuvaiheesta ja joutuvat valitusvaiheessa aloittamaan työn kokonaan alusta.

**Hytinantin keskeiset havainnot oikeusavun käytännön toteutumisesta**

Tarvetta on objektiiviselle ja asialliselle tiedottamiselle luotettavalta taholta.

Turvapaikanhakijoita/asiakkaita pitäisi ohjata enemmän yksityisille toimijoille.

Puhutteluavustamisen mahdollisuus. Oikeusavustajat mukaan puhutteluihin, jotta relevantit kysymykset (kuten esim. kidutukseen liittyvät kysymykset) käsitetäisiin puhuttelun aikana.

Asiakohtaisesta palkkioperusteesta tulisi luopua.

**KOMMENTTIPUHEENVUORO**

*Merja Muilu, oikeusapu- ja ulosottoyksikön päällikkö, OM*

Muilu kertoi kommenttipuheenvuorossaan oikeusministeriön oikeusapuselvityksestä. Tulevan oikeusapuselvityksen tavoitteena on ottaa osaksi sekä turvapaikanhakijat että oikeusavun saajat yleisesti. Asiakaskyselyn kautta myös selvitettäisiin: miten asiakkaat saavat tietoa oikeusavusta? ovatko asiakkaat saaneet sitä palvelua, mitä tarvitsevat?

Selvitystä lähdetään toteuttamaan vuonna 2018 kilpailutuksen jälkeen.